Marko Belokio
Marko Belokio (itāļu: Marco Bellocchio; dzimis 1939. gada 9. novembrī) ir itāļu kinorežisors, scenārists un aktieris. Kā režisors debitējis ar satīrisko filmu I pugni in tasca (1965), kas saņēma pozitīvas kritiķu atsauksmes un ir viena no viņa viszināmākajām filmām. Vēlāk režisējis tādas filmas kā La Cina è vicina (1967), Sbatti il mostro in prima pagina (1972), Salto nel vuoto (1980), Il diavolo in corpo (1986), L'ora di religione (2002) un Buongiorno, notte (2003). Par filmu La condanna (1991) saņēmis Žūrijas balvu Berlīnes starptautiskajā kinofestivālā. Filma Vincere (2009) sacentās par Zelta palmas zaru Kannu kinofestivālā. 2011. gadā saņēmis Venēcijas kinofestivāla Zelta lauvas balvu par mūža ieguldījumu. Nākamajā gadā viņa filma Bella addormentata sacentās par festivāla Zelta lauvas balvu. Belokio režisēto biogrāfisko kriminālfilmu "Mafijas nodevējs" (2019) nominēja Zelta palmas zaram un saņēma Itālijas David di Donatello balvu kā gada labākā filma. 2021. gadā saņēmis Kannu kinofestivāla Goda zelta palmas zaru. Panākumus guva arī vēsturiskā drāma Rapito (2023).